Aktuális versek (Az idő kissé...)
Az idő kissé zordra fordult,
Elmúlt a szép nyár, el bizony,
A hadgyakorlatot lefútták,
Holnap már itt a garnizon.
Lehet, hogy némelyik fess tisztet
Boldog vetélytárs várja itt:
Ez, kérem, oly szerencsétlenség,
Mely végzetessé válhatik...

Az idő kissé zordra fordult,
Becsuktak mind az uszodák.
A Körösben csak a hal fürdik,
Ha nem történnek új csodák,
Sok ifju bús, kitől felöltőt
Hordár a zálogházba vitt:
Ez, kérem, oly szerencsétlenség,
Mely végzetessé válhatik...

Az idő kissé zordra fordult,
Az embernek a szíve fáj,
Nincsen színház, nincs búfelejtő,
Egy hely van csak: a Mülleráj...
Itt temeti szépen az ember
Illúzióját, vágyait:
Ez, kérem, oly szerencsétlenség,
Mely végzetessé válhatik!...

Az idő kissé zordra fordult,
Hull már a sárguló levél,
Jó vón' egy kissé lángra gyúlni,
Hideg van, dér hull, jön a tél...
Vizsgálgatom sóvárgó szemmel
A déli korzó lányait:
Ez, kérem, oly szerencsétlenség,
Mely végzetessé válhatik...

Az idő kissé zordra fordult,
Hideg van, bár az ég azúr
S e hírről nem száraz riportban,
De versben szól a trubadúr.
Szegény egy verskötetet ad ki
S a pénzt hiába várja itt:
Ez, kérem, oly szerencsétlenség,
Mely végzetessé válhatik...
Versek